text: NATO skal lære at tænke grønt i Sønderborg
  10 juli 2014 kl. 07.31
  Anders Fogh Rasmussen vil gøre NATO grønnere. Det skal ske på en workshop i Sønderborg.
  Workshoppen finder sted på SDU Campus Sønderborg og Mads Clausen Instituttet på Alsion til februar.
  Der deltager ca. 35 repræsentanter fra militære camps i USA og Europa.
  - De skal lære fra Sønderborgs erfaringer med ZERO-omstilling af offentlige og private bygninger, skoler, institutioner, virksomheder og butikker, og se grøn fjernvarme, solceller og vindmøller. Vi skal også en tur til Dybbøl Banke for at få et indblik i, hvordan man i fx 1864 løste udfordringerne med energi, vand og affald, fortæller Peter Rathje, direktør i ProjectZero i Sønderborg.
  